Նա հայտնել է, որ այսօր արդեն սկսվել է մեկ այլ խոշոր էներգանախագծի՝ Սարսանգ-Մատաղիս հատվածում 40 ՄՎտ ընդհանուր հզորությամբ ջրամբարով ՀԷԿ-ի կառուցումը: Նախագծի ներդրումային փաթեթը գերազանցում է $100 մլն-ն: Հետագայում, ինչպես նշել է Հարությունյանը, այդ տեղանքում ևս մի քանի ջրամբարով ՀԷԿ կկառուցվի: «Ընդհանուր առմամբ մենք իրականացնում ենք ապագային միտված էներգետիկ քաղաքականություն, ինչը հնարավորություն է ստեղծում հետագայում էլ չվերանայել հանրապետությունում էլեկտրաէներգիայի սակագները, իսկ դա հզոր սոցիալական խթան է ԼՂՀ բնակչության համար, ապահովագրում է հնարավոր բոլոր կատակլիզմներից»,- հայտարարել է պետնախարարը՝ նշելով, որ ԼՂՀ կառավարությունն էներգետիկ ոլորտի զարգացման հետ կապված այլ հավակնոտ ծրագրեր ևս ունի: «Գիտեք, որ ամբողջ աշխարհն ընթանում է էներգատրանսպորտի մասսայականացման ճանապարհով՝ որպես էժան և էկոլոգիապես մաքուր երթևեկության միջոց: Այս առումով ևս մենք մտադիր չենք հետ մնալ համաշխարհային միտումներից: Էներգետիկ ոլորտի զարգացումը հնարավորություն կտա մեզ 30-40 տարի անց տրանսպորտի այդ միջոցը կիրառելի դարձնել նաև Արցախում»,- հավաստիացրել է Հարությունյանը: Մոտ ժամանակներս, ընդգծել է նա, Արցախը մտադիր է զարգացնել նաև արևային էներգետիկան: «Կարող եմ խոստանալ, որ 30 տարի անց Արցախը կլինի գրեթե հարյուր տոկոսանոց էներգետիկ անկախ և անվտանգ հանրապետություն»,- ամփոփել է պետնախարարը: